# N á r o d n á r a d a  S l o v e n s k e j r e p u b l i k y

**VI. volebné obdobie**

**Z á k o n**

z ... 2014

**o poskytnutí jednorazového finančného príspevku vojnovým sirotám**

Národná rada Slovenskej republiky sa uzniesla na tomto zákone:

§ 1

Všeobecné ustanovenie

Berúc do úvahy význam aktívnej účasti a zásluh každého občana Slovenskej republiky, ktorý sa ako príslušník československých zahraničných a spojeneckých armád, alebo ako účastník domáceho protifašistického a protinacistického odboja v rokoch 1939 –1945 a s prihliadnutím na súčasné neuspokojivé sociálne postavenie týchto ľudí, ako aj uvedomujúc si mimoriadne zložité a náročné podmienky, v ktorých vyrastali vojnové siroty, tento zákon ustanovuje oprávnené osoby, podmienky na uplatnenie, rozsah a spôsob poskytovania jednorazového finančného príspevku vojnovým sirotám (ďalej len „príspevok“), príslušnosť na konanie o priznaní príspevku a vyplácanie príspevku.

§ 2

Oprávnená osoba

Oprávnenou osobou na účely tohto zákona je občan Slovenskej republiky

s trvalým pobytom na území Slovenskej republiky, ktorého

jeden z rodičov spĺňajúci podmienky podľa odseku 2 padol v protifašistickom boji za oslobodenie1), alebo na následky zranenia utrpené v boji zomrel, alebo bol popravený, alebo zomrel vo vyšetrovacej väzbe, väzení, nacistickom koncentračnom tábore a zajateckom tábore na území Nemecka z rokov 1939 až 1945, alebo na území iných štátov dočasne okupovaných Nemeckom v rokoch 1939 – 1945, alebo bol násilne usmrtený v súvislosti so zatýkaním pre podozrenie z účasti v protifašistickom boji za oslobodenie, alebo

obidvaja rodičia spĺňajúci podmienky podľa odseku 2 zomreli pred uplatnením si nároku na jednorazový finančný príspevok podľa zákona č. 105/2002 Z. z. o poskytnutí jednorazového finančného príspevku príslušníkom československých

zahraničných alebo spojeneckých armád, ako aj domáceho odboja v rokoch 1939 – 1945 v znení neskorších predpisov.

(2) Na vznik nároku na príspevok je rozhodujúce, že rodič oprávnenej osoby

spĺňal podmienky uvedené v § 1 ods. 1 prvom bode písm. a) až f) a v § 2 ods. 1, prvom až štvrtom bode zákona č. 255/1946 Zb. o príslušníkoch československej armády v zahraničí a o niektorých iných účastníkoch národného boja za oslobodenie, ak im bolo o tom vydané osvedčenie podľa § 8 tohto zákona, alebo

sa zúčastnil v boji za oslobodenie v akejkoľvek forme po dobu kratšiu ako tri mesiace odo dňa evidenčne doloženej účasti v tomto boji, ale dlhšiu ako 28 dní, nemá vydané osvedčenie podľa písmena a), ale má doklad, ktorý toto osvedčenie nahrádza.

§ 3

Spôsob uplatnenia nároku na príspevok

(1) Oprávnené osoby majú nárok na poskytnutie príspevku (ďalej len „nárok“).

Nárok na príspevok sa uplatňuje formou písomnej žiadosti na Ministerstve

spravodlivosti Slovenskej republiky (ďalej len „ministerstvo“) najneskoršie do 31. decembra 2015, inak nárok na príspevok zaniká.

Oprávnená osoba predloží spolu so žiadosťou doklady osvedčujúce nárok na

príspevok. Ak doklady nie sú súčasťou žiadosti, ministerstvo oprávnenú osobu vyzve na ich predloženie v lehote ním určenej. Ak oprávnený žiadateľ v určenom termíne nepredloží požadované doklady, príslušné ministerstvo rozhodne o vybavení žiadosti aj bez nich.

§ 4

Výška príspevku

(1) Ak v národnom boji za oslobodenie padol alebo bol popravený jeden z rodičov oprávnenej osoby, patrí oprávnenej osobe príspevok vo výške 2 655,52 eura.

(2) Ak v národnom boji za oslobodenie padli alebo boli popravení obidvaja rodičia oprávnenej osoby, patrí oprávnenej osobe príspevok vo výške 3 983,27 eura.

(3) Ak rodič oprávnenej osoby zomrel na následky zranení utŕžené v protifašistickom boji za oslobodenie**,** patrí oprávnenej osobe polovica príspevku podľa odseku 1.

§ 5

Konanie a priznanie príspevku

(1) O poskytnutí príspevku rozhoduje a príspevok vypláca ministerstvo.

(2) Konanie podľa tohto zákona začína podaním písomnej žiadosti podľa § 3 ods. 2.

(3) Včas uplatnený nárok, ak o ňom nebolo rozhodnuté alebo ak príspevok nebol vyplatený, prechádza v prípade úmrtia oprávnenej osoby na jej dedičov v priamom rade.

 (4) Ministerstvo posúdi predloženú žiadosť o príspevok a rozhodne o nej do šiestich mesiacov od jej doručenia. Písomné rozhodnutie doručí žiadateľovi do vlastných rúk.

(5) Rozhodnutie podľa odseku 4, ktorým sa nepriznal príspevok alebo nepriznala časť príspevku a ktoré bolo doručené žiadateľovi, môže z vlastného podnetu preskúmať minister spravodlivosti Slovenskej republiky (ďalej len „minister“). Ak bolo rozhodnutie podľa odseku 4 vydané v rozpore s týmto zákonom, minister vydá nové rozhodnutie.

(6) Ministerstvo vyplatí príspevok oprávnenej osobe do 90 dní od doručenia rozhodnutia, ktorým priznalo príspevok.

§ 7

Spoločné ustanovenia

(1) Na konanie podľa tohto zákona sa nevzťahuje všeobecný predpis o správnom konaní2) a konanie podľa tohto zákona je oslobodené od poplatkov.

(2) Príspevok poskytnutý oprávneným osobám nepodlieha dani z príjmov fyzických osôb, nezahŕňa sa do vymeriavacieho základu na výpočet zdravotného poistenia ani do príjmu rozhodujúceho na účely poskytovania sociálnych dávok.

§ 8

Účinnosť

Tento zákon nadobúda účinnosť dňom vyhlásenia.